"My aj Zelení budeme môcť splniť svoje predvolebné sľuby," povedal Kurz. Podľa neho sa im podarilo "spojiť to najlepšie z oboch svetov". Kogler súhlasil, že koaličné rokovania neboli jednoduché. Podľa jeho slov by sa Rakúsko malo stať v Európe priekopníkom v boji proti klimatickej zmene. Predsedovia oboch strán zároveň naznačili reformy v daňovom systéme tak, aby znížili daňové zaťaženie Rakúšanov - hlavný prísľub ÖVP -, ale zároveň zaviedli vyššie ekologické dane v súlade s kampaňou Zelených.
Obaja politickí lídri novinárov informovali, že program budúcej vlády obe strany predstavia vo štvrtok. Ak sobotňajší zjazd Zelených schváli vládny program a zoznam ministrov, nový kabinet bude môcť zložiť prísahu do rúk spolkového prezidenta Alexandra Van der Bellena. Rakúsko tak bude mať krátko po začiatku nového roka prvýkrát vládu, v ktorej sú Zelení. Zároveň pôjde o ich prvú takúto spoluprácu s konzervatívcami.
Septembrové voľby vyhrala ÖVP so ziskom 37,46 percenta. Zelení, za ktorých hlasovalo rekordných 14 percent voličov, skončili na štvrtom mieste. V predchádzajúcich voľbách v roku 2017 zostali Zelení pred bránou spolkového parlamentu.